hu es es ca hu de hu hu hu hu hu hu hu hu hu hu hu hu ca hu hu hu it hu hu hu hu hu hu gu en km hu hu hu hu hu hu hu hu hu hu hu en hu hu hu hu hu hu hu et hu hu en hu hu hu hu hu en hu hu en hu hu hu hu hu hu hu sv sv de ru es es sv hu ru sv ru de de de ar de de hy sv hy sv sv hu
A Fogyatékosok Országos Diák-, Verseny- és Szabadidősport Szövetsége (FODISZ) színeiben tehetséges fogyatékossággal élő sportolóink számos nemzetközi versenyen mérettették és méretik meg magukat a nyáron. Csak sorjáznak a sportversenyek: Európai Ifjúsági Parajátékok (European Para Youth Games) Finnországban, Látássérültek IX. Sakk Csapatvilágbajnoksága Macedóniában, Frame Running Kupa Dániában, Látássérültek Ifjúsági és Női Sakkvilágbajnoksága Franciaországban.
2022. június 27. – július 4. között a legjobb ifjúsági európai parasportolók Pajulahtiba, Finnországba gyűltek össze, hogy megküzdjenek az EPYG bajnoki címekért! Nagy büszkeség, hogy a FODISZ által delegált Pente Kevin 2 versenyszámban is érmet szerzett. Távolugrásban T20 kategóriában 1. helyezést ért el, valamint 400 m futásban T20 kategóriában is elsőként ért célba, a T38 kategóriával összesített eredményben 2. helyezettként állhatott dobogóra.
Kis Ramón, aki súlylökőként indult az F20-as kategóriában, az Európai Ifjúsági Parajátékokon, megnyerte saját korosztályának versenyét, így az éremátadó ünnepségen neki zengett a magyar Himnusz.
Az asztaliteniszezőink – Kolompár Adrián és Szabó Krisztián - is tisztességgel helytálltak, de ők sajnos nem tudtak érmet szerezni a versenyen. Grünfelder Bence viszont 100 m pillangóban harmadik helyezettként állhatott dobogóra.
A Magyar Paralimpiai Bizottság által delegált, Payer Kata 200 m vegyesen ötödikként végzett, Molnár Liliána pedig 100 m gyorson hetedik helyezettként zárta a versenyt.
Boccia sportágban, Gigácz Gergő kitartó játékának köszönhetően ezüstéremmel koronázta a versenyt.
Az elmúlt időszak kitartó munkája megcáfolhatatlanul megmutatkozott.
Így a magyar csapat 2 bronz, 2 ezüst és 2 arany éremmel térhet haza az Európai Ifjúsági ParaJátékokról.
Látássérültek IX. Sakk Csapatvilágbajnoksága
Június 27. és július 8. rendezték meg Észak-Macedóniában, Ohridban a Látássérültek IX. Sakk Csapatvilágbajnokságát, ahol a 6 fős magyar sakkválogatott az ötödik helyen végezve, minden idők legjobb eredményét érte el.
Öt évvel ezelőtt éppen Ochridban, a Látássérültek Sakkolimpiáján a 18. helyen végzett a magyar csapat. Néhány nemzetközi szereplést beiktatva, 2021. évi Világbajnokságon a 9. helyezést érte el válogatottunk. Ma elmondhatjuk, hogy látássérültek sakkvilágában ott vagyunk a legjobbak között, a ranglista szerint az 5. helyen!
A Fogyatékosok Országos Diák-, Verseny- és Szabadidősport Szövetsége (FODISZ) és a Magyar Sakkszövetség delegálásában kiutazott magyar látássérült sakkválogatott hat játékosa (táblasorrendben): Zámbó Zoltán István, FIDE mester, Györkös Lajos, nemzetközi mester, Kovács Apolló, mesterjelölt, Szilágyi Sámuel, Voján István, valamint a csapat legifjabb tagja, a 14 éves, Vilics Hanna volt.
A nagyszerű csapatteljesítmény mellett, a táblák szerinti egyéni eredmények is kiválóak lettek. Kovács Apolló a 3. táblán 5 győzelem, 2 döntetlen, 1 vereség eredményekkel a 4. legjobb játékosa a világbajnokságnak. A 4. táblán Voján István 3 győzelemmel 1 verseséggel jelzett eredménye is kiemelkedő. A csapat újonca, a 14 éves Vilics Hanna veretlenül, 1 győzelemmel és 2 döntetlennel járult hozzá a sikerhez. A világbajnokságon való részvétel biztosan segítette Hanna felkészülését is, hiszen rá még komoly feladat vár a jövő hét elején kezdődő franciaországi Ifjúsági és Női Világbajnokságon.
Természetesen a többi versenyzőnk is mindent megtett azért, hogy ez a kitűnő eredmény megszülethessen!
Büszkén mondhatjuk, hogy a magyarok ott vannak a látássérültek sakkvilágának élvonalában.
25. Frame Running Kupa
A július 10-17. között, Dániában zajló 25. Frame Running Kupa a sportág legrangosabb nemzetközi versenye. Nagy öröm számunkra, hogy hazánkat a Fogyatékosok Országos Diák-, Verseny- és Szabadidősport Szövetsége (FODISZ) színeiben négy tehetséges fiatal is képviseli. A FODISZ Versenysport Szövetsége atlétika szakág Frame Running csapatának versenyre kiutazó tagjai: Bán Diána Vanda (Pető Sport Egyesület), Chis Gábor Márk (Pető Sport Egyesület), Deák Réka (Kaposvári Atlétika Club) Laklia Benadett (Pető Sport Egyesület)
A magyar csapat edzői, kísérői: Domokos Zsolt, Benkő Klára Mónika, Völgyi Rita, Laklia József és Chis Gábor.
De mi is az a frame running, azaz futóbicikli?
A futóbicikli igazából, egy tricikli, elől egy, hátul két kerékkel. A mozgássérült sportoló a kerekek között lévő nyergen ül. Az elején lévő kerék kormány segítségével elfordítható, és így lehet irányítani. Pedálok nincsenek, ehelyett a versenyző a talajon futva lábbal löki előre magát a futóbiciklivel. Az egyensúlyozás nem okoz problémát ezzel a szerkezettel.
A sportágat Dániában 1991-ben fejlesztettek ki mozgássérült sportolók számára. Innen jutott el a világ számos országába, mint például Amerikába, Ausztráliába, Hollandiába, Portugáliába, Nagy-Britanniába, Lengyelországba és pár éve Magyarországra is, a Pető Intézetbe, ahol rendszeres edzések zajlanak.
Kifejezetten cerebrális parézissal élők számára rendeznek világversenyeket ebben a sportágban. Kiváló eszköz a térdízület kilazítására, nyújtására. Szinte egyedülálló tulajdonsága a futóbiciklinek a mozgássérültek szívének erősítése, mert a futóbicikli hajtás közben dinamikusan mozognak.
A frame running térdhódítását mi sem jelzi jobban, minthogy az IPC tervezi felvenni a paralimpiai sportágak közé.
A FODISZ azzal, hogy Versenysport Szövetsége létrehozta Frame Running Szakágát, bővíteni kívánja a mozgáskorlátozott fiatalok sportolási lehetőségeit és versenyeztetését.
Ennek első mérföldköve a koppenhágai 25. Frame Running Kupán való részvétel, ahol most a magyar csapatért szurkolhatunk.
Látássérültek Ifjúsági és Női Sakkvilágbajnoksága
Franciaországban, a július 10 és 17. közötti, Látássérültek Ifjúsági és Női Sakkvilágbajnokságán Magyarországot Vilics Hanna képviseli a Fogyatékosok Országos Diák-, Verseny- és Szabadidősport Szövetsége, valamint a Magyar Sakkszövetség delegálásában. A Castelnaudary városában zajló versenyen Hanna az első három mérkőzése után még veretlen. A mezőny legfiatalabb résztvevőjeként ő a hatodik legerősebb játékos.
Az első fordulóban az indonéz ellenfél ellen a sötét szint kapta. A skandináv védelem egyik rendkívül kockázatos változatát választotta a világossal játszó indonéz hölgy. Hanna türelmesen hárította a fenyegetéseket és az ellenfél gyalog gyengeségeit a bástya végjátékban kihasználva győzelemmel kezdett. A második játéknapon két forduló várt a játékosokra. A feszített menetrend miatt sem készülni sem pihenni nem marad sok idő. A belga ellenfél váratlan védelmet választott, de pár lépés után érződött, hogy nem találta a figurák helyét, és Hanna hamar előnybe került. Az ellenfél elkeseredett támadását higgadtan hárítva a második győzelem is megszületett. A harmadik fordulóban a mezőny harmadik legerősebb fiatal lengyel játékosa következett sötéttel. Ismét a skandináv védelem került terítékre. Az agresszívan támadó lengyel játékosnak nem sikerült áttörnie Hanna védelmét és egy háromesélyes bonyolult állás alakult ki. Közel négy órás küzdelem után az időzavarban kitört a béke és a játszma döntetlennel zárult. Hanna következő ellenfele az ötös kiemelt másik fiatal lengyel játékos lesz.  Izgalommal várjuk a folytatást!
FODISZ – Több, mint sport!
A versenyekkel kapcsolatban nyilatkozó személy:
Toponári Gábor, FODISZ ügyvezető elnök, tel.: +36-70/370-4732, e-mail: ugyvezetoelnok@fodisz.hu